Title: MINISTERSTVO DOPRAVY, PÔŠT
Author: mozesova
Last saved by: spano

Predkladacia správa

Ministerstvo dopravy, pôšt a telekomunikácií SR je od roku 2002 účastníkom medzirezortného programu  012 - Obstaranie služobných bytov pre vybraných zamestnancov štátnej správy, pod gestorstvom Ministerstva výstavby a regionálneho rozvoja SR. 

Zákonom NR SR č. 750/2002 Z. z. z 11.12.2002 o štátnom rozpočte na rok 2003 boli v kapitole Ministerstva dopravy, pôšt a telekomunikácií SR vyčlenené finančné prostriedky vo výške 49 500 000,- Sk účelovo určené na obstarávanie služobných bytov pre príslušníkov Železničnej polície, v súlade s uznesením vlády SR č.324/2001 z 11.04.2001, ktorým vláda SR schválila „Program obstarávania služobných bytov pre vybraných zamestnancov štátnej správy“.

Dňa 29.01.2003 vláda SR svojím uznesením SR č. 68/2003 k návrhu financovania Etapy č. II prípravy a realizácie významnej investície v regióne Trnava – Juh, rozhodla o viazaní rozpočtových prostriedkov kapitoly MDPT SR v roku 2003 vo výške 24 500 000,- Sk, určených na obstarávanie služobných bytov pre príslušníkov Železničnej polície.    
 
V súlade s metodikou programového rozpočtovania Ministerstvo dopravy, pôšt a telekomunikácií SR v roku 2003 rozpočtuje všetky svoje výdavky v plnej programovej štruktúre. 

Podľa § 10, ods. 10, zákona NR SR č. 303/1995 Z. z. o rozpočtových pravidlách v znení neskorších predpisov sa zmeny v programoch, najmä presuny medzi programami, doplnenie nového programu alebo jeho časti môžu vykonať len na základe rozhodnutia vlády SR po predchádzajúcom vyjadrení Ministerstva financií SR, a to za podmienky, že plnenie cieľa programu, z ktorého sa prostriedky presúvajú, bude zabezpečené. 

V súlade s uvedeným a na základe žiadosti Železničnej polície predkladá Ministerstvo dopravy, pôšt a telekomunikácií SR materiál „Návrh na zmenu účelu použitia kapitálových výdavkov Železničnej polície“.

	Keďže gestorom „Programu obstarávania služobných bytov pre zamestnancov štátnej správy je Ministerstvo výstavby a regionálneho rozvoja SR, v prílohe je materiál doplnený o jeho stanovisko k žiadosti Železničnej polície o zmenu účelu použitia kapitálových výdavkov v roku 2003. 

	Predložený „Návrh na zmenu účelu použitia kapitálových výdavkov Železničnej polície v zmysle § 10 zákona NR SR č. 303/1995 Z. z. o rozpočtových pravidlách v znení neskorších predpisov“  bol zaslaný na medzirezortné pripomienkové konanie všetkým povinne pripomienkujúcim subjektom. Oslovené subjekty nevzniesli k materiálu žiadne zásadné pripomienky.  Ministerstvo financií SR s predmetným návrhom súhlasí a materiál sa predkladá na rokovanie vlády SR bez rozporov. 

	Predkladaný materiál nezakladá zvýšené nároky na štátny rozpočet a nemá dopad na zamestnanosť.